આપ સૌને અભિનંદન. વર્ષ ૨૦૧૭ના ઑગષ્ટ મહિનામાં મેઘરાજાએ વડગામ પંથકમાં ઘણા વર્ષો બાદ અડઘી સદી પુરી કરી છે.તા.૨૩..૦૮.૨૦૧૭ના રોજ મળતા આંકડા પ્રમાણે વડગામ પંથકમાં આ મોસમનો કુલ વરસાદ અત્યારસુધી ૧૨૫૦મી.મી (૫૦ ઇંચ) નોંધાણો છે. જે બનાસકાંઠા જિલ્લામાં અમિરગઢ અને પાલનપુર બાદ હાલ ત્રીજા નંબરે છે. વડગામ પંથકમાં છેલ્લા બે વર્ષના આંકડા જોઈએ તો સન ૨૦૧૫માં ૯૨૬ મી.મી (૩૭ ઇંચ) અને સન ૨૦૧૬માં ૫૮૬ મી.મી. (૨૩ ઇંચ) વરસાદ નોંધાયો હતો. અને ૨૦૧૭માં આ લખાય છે ત્યાં સુધી એટલે કે ૨૩ ઑગષ્ટ સુધી ૫૦ ઇંચ વરસાદ વરસી ચૂક્યો છે ( આંકડો હજુ વધી શકે છે) એ જોતા છેલ્લા ત્રણ વર્ષનુ સરેરાશ સરવૈયુ નીકાળીએ તો છેલ્લા ત્રણ વર્ષનો વડગામ તાલુકામાં એવરેજ વરસાદ ૩૬ ઇંચ થયો ગણાય તો હવે તમે અંદાજ મારો કે ભૂગર્ભ સ્તર કેવી રીતે રાતોરાત ઊંચા આવી જાય અને સમજો કે આવી જાય તો પણ કેટલો સમય ટકે ? નાના મોટા નદી-નાળા-વ્હોળા અને તળાવો તો પાણીથી ભરાઈને સુકાઈ પણ ગયા. હજુ આપણે છેલ્લા માત્ર ત્રણ વર્ષની સરેરાશ લઈએ તો પણ એવેરેજ ૫૦ ઇંચ સુધી નથી પહોંચ્યા અને જો છેલ્લા ૨૫ વર્ષની સરેરાશ લેવા જઈએ તો આ આંકડો અંદાજીત ૨૫ થી ૩૦ ઇંચ વચ્ચે બેસે છે એટલે કે તાલુકામાં જે સરેરાશ વરસાદ પડે છે તેટલો. સમગ્ર બનાસકાંઠા જિલ્લામાં છેલ્લા ૨૫ વર્ષના આંકડાઓનો અભ્યાસ કરીએ તો અત્યાર સુધી જિલ્લામાં સરેરાશ ૫૦ ઇંચ જેટલો વરસાદ નોંધાયો નથી. છેલ્લા ૨૫ વર્ષોમાં જિલ્લામાં સન ૧૯૯૪, ૨૦૦૬, ૨૦૧૦, ૨૦૧૩ અને ૨૦૧૫ના વર્ષો દરમિયાન જ સરેરાશ સારો વરસાદ પડ્યો છે એટલે કે ૪૦ થી ૪૫ ઇંચ વચ્ચે તમે વિચારો કે ૨૫ વર્ષોમાં માત્ર પાંચ-છ વર્ષો જ એવા છે કે સરેરાશ ૪૦ થી ૪૫ ઇંચ વચ્ચે વરસાદ વરસ્યો છે એટલે સ્વભાવિક છે કે જ્યાં પાણીના તળ ૮૦૦ ફૂટથી નીચે છે તેવા વિસ્તારોમાં આ સાલની વરસાદી સુમાની માત્રથી કાંઈ જાજો ફેર પડી જાવાનો નથી. હા એ ખરુ કે થોડોક ઘણો વત્તે ઓછે ફેર પડી શકે પણ ખાસ કાંઈ હરખાઈ ઉઠવા જેવુ તો નથી જ જો આંકડાઓની માયાજાળ સમજીએ તો ?